type: legislation

text:
 IL-KUMMISSJONI EWROPEA
 Brussell, 25.1.2021
 COM(2021) 26 final
 2021/0013(NLE)
 Proposta għal
 DEĊIŻJONI TAL-KUNSILL
 dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti
 MEMORANDUM TA’ SPJEGAZZJONI
 1.Suġġett tal-proposta
 Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Grupp ta’ Esperti dwar il-Ftehim Ewropew dwar il-ħidma ta’ ekwipaġġi ta’ vetturi involuti fit-trasport internazzjonali bit-triq (AETR) tal-Kummissjoni Ekonomika għall-Ewropa tan-Nazzjonijiet Uniti (NU/KEE) u fil-Grupp ta’ Ħidma dwar it-Trasport bit-Triq (SC.1) tan-NU/KEE b’rabta mal-emenda prevista għall-AETR, għall-inklużjoni tal-ispeċifikazzjonijiet tekniċi dwar it-takografu intelliġenti fil-Ftehim.
 Wara d-diskussjonijiet fil-Grupp ta’ Esperti dwar l-AETR u d-dħul fis-seħħ tar-Regolament (UE) 2020/1054
 1
 , li jinkludi regoli riveduti dwar it-takografu, huwa neċessarju li tiġi stabbilita l-pożizzjoni li għandha tittieħed f’isem l-Unjoni fid-dawl tas-sessjonijiet li jmiss tal-Grupp ta’ Esperti dwar l-AETR u tal-Grupp ta’ Ħidma dwar it-Trasport bit-Triq (SC.1) tan-NU/KEE.
 2.Kuntest tal-proposta
 2.1.L-AETR
 Il-Ftehim Ewropew dwar il-ħidma ta’ ekwipaġġi ta’ vetturi involuti fit-trasport internazzjonali bit-triq (AETR) għandu l-għan li jarmonizza l-qafas leġiżlattiv tal-Partijiet Kontraenti għall-Ftehim fir-rigward tal-ħinijiet ta’ sewqan u ta’ mistrieħ għas-sewwieqa professjonali, kif ukoll ir-rekwiżiti tekniċi korrispondenti għall-kostruzzjoni u l-installazzjoni tat-takografu. L-AETR daħal fis-seħħ fil-5 ta’ Jannar 1976. Sussegwentement ġie emendat, l-aktar reċenti fl-20 ta’ Settembru 2010.
 L-Istati Membri kollha huma partijiet għall-Ftehim.
 2.2.Il-Grupp ta’ Esperti dwar l-AETR u l-Grupp ta’ Ħidma dwar it-Trasport bit-Triq
 Il-Grupp ta’ Esperti dwar l-AETR huwa grupp tekniku u informali li ġie stabbilit mill-Kumitat tat-Trasport Intern tan-NU/KEE bl-għan li jiżviluppa proposti għal emendi fil-Ftehim.
 Il-Grupp ta’ Ħidma dwar it-Trasport bit-Triq (SC.1) huwa grupp stabbilit mill-Kumitat tat-Trasport Intern, li jippromwovi l-iżvilupp u l-faċilitazzjoni tat-trasport internazzjonali bit-triq, billi jarmonizza u jissimplifika r-regoli u r-rekwiżiti relatati mat-trasport bit-triq.
 L-adozzjoni formali ta’ proposti għall-emendar tal-AETR issir skont l-Artikolu 21 tal-Ftehim, li jgħid li kwalunkwe Parti Kontraenti tista’ tipproponi emendi għall-Ftehim. Il-proposti jridu jiġu ppreżentati lis-Segretarju Ġenerali tan-Nazzjonijiet Uniti. Wara dan, il-Partijiet Kontraenti għandhom perjodu ta’ sitt xhur biex joġġezzjonaw kontra l-proposta. Il-proposta titqies li ġiet adottata jekk l-ebda Parti Kontraenti ma toġġezzjona għal dawk l-emendi.
 Fil-prattika, il-proposti kollha għall-emendar tal-AETR huma l-ewwel diskussi u miftiehma fl-SC.1, qabel ma l-emendi jiġu ppreżentati lis-Segretarju Ġenerali tan-Nazzjonijiet Uniti minn waħda mill-Partijiet Kontraenti. Meta l-proposta tikkonsisti f’emendi għall-Appendiċijiet 1, 2 jew 3 tal-Anness tal-Ftehim, jew għall-Artikoli introduttorji tal-Appendiċi 1B tal-Ftehim, il-proposta teħtieġ l-adozzjoni mill-SC.1 b’maġġoranza sempliċi tal-Partijiet Kontraenti preżenti u votazzjoni, kif stabbilit fl-Artikolu 22, fl-Artikolu 22 bis u fl-Artikolu 22 ter tal-Ftehim.
 2.3.Ħtieġa għal Deċiżjoni tal-Kunsill
 Il-pożizzjoni tal-UE stabbilita bid-Deċiżjoni tal-Kunsill (UE) 2016/1877
 2
 inkludiet l-elementi li ġejjin:
 –It-tħassir tal-Artikolu 22bis tal-AETR li jipprevedi l-applikazzjoni awtomatika tal-ispeċifikazzjonijiet tat-takografu għall-AETR, u s-sostituzzjoni tiegħu bil-proċedura stabbilita fl-Artikolu 22 tal-Ftehim. Il-proċedura stabbilita fl-Artikolu 22 tkun emendata xi ftit biex ikun evitat li l-emendi għall-ispeċifikazzjonijiet tat-takografu jkunu jistgħu jiġu opposti minn terz biss tal-Partijiet Kontraenti;
 –Emenda tal-Artikolu 14 tal-Ftehim biex jippermetti l-adeżjoni tal-UE fil-Ftehim;
 –Emenda tal-Artikolu 10 tal-Ftehim biex tiġi inkluża referenza għar-Regolament (UE) Nru 165/2014 tal-Parlament Ewropew u tal-Kunsill
 3
 u għall-Anness 1C tar-Regolament (UE) 2016/799
 4
 li jistabbilixxi l-ispeċifikazzjonijiet tekniċi tat-takografu intelliġenti.
 Barra minn hekk, fid-19 ta’ Novembru 2018, il-Kunsill adotta d-Deċiżjoni (UE) 2018/1926
 5
 dwar il-pożizzjoni li għandha tittieħed, f’isem l-Unjoni Ewropea, dwar l-implimentazzjoni ta’ TACHOnet mill-Partijiet Kontraenti għall-AETR mhux tal-UE, abbażi tat-teknoloġija "e-Delivery".
 Huwa meħtieġ li tiġi stabbilita pożizzjoni ġdida tal-UE fid-dawl tal-laqgħat li jmiss tal-Grupp ta’ Esperti dwar l-AETR u tal-Grupp ta’ Ħidma dwar it-Trasport bit-Triq ta’ Frar 2021 u ta’ Ottubru 2021, rispettivament. Din il-pożizzjoni l-ġdida trid tikkunsidra d-diskussjonijiet fil-Grupp ta’ Esperti dwar l-AETR sa minn Ottubru 2016 u d-dħul fis-seħħ tar-Regolament (UE) 2020/1054 fl-20 ta’ Awwissu 2020 tal-Parlament Ewropew u tal-Kunsill
 6
 li jemenda r-Regolament(UE) Nru 165/2014 dwar it-takografu.
 Ir-Regolament (UE) 2020/1054 jipprevedi li l-pożizzjoni tal-vettura għandha tiġi rreġistrata awtomatikament, b’mod partikolari kull darba li l-vettura taqsam il-fruntiera ta’ Stat Membru u meta l-vettura twettaq attivitajiet ta’ tagħbija jew ħatt. Dawn ir-rekwiżiti l-ġodda jagħmlu neċessarju l-iżvilupp ta’ verżjoni ġdida tat-takografu intelliġenti ("verżjoni 2 tat-takografu intelliġenti") li se jkollu jiġi installat f’vetturi rreġistrati ġodda mhux aktar minn sentejn wara l-adozzjoni tal-ispeċifikazzjonijiet tekniċi mill-Kummissjoni, jiġifieri sa mhux aktar tard minn Awwissu 2023. Barra minn hekk, il-verżjoni 2 tat-takografu intelliġenti se jkollha titwaħħal mhux biss f’vetturi rreġistrati ġodda, iżda wkoll fil-vetturi kollha involuti fit-trasport internazzjonali, sa mhux aktar tard minn tliet snin minn tmiem is-sena tad-dħul fis-seħħ tal-ispeċifikazzjonijiet tekniċi għall-vetturi mgħammra b’takografu analogu u b’takografu diġitali b’konformità mal-ispeċifikazzjonijiet kif imsemmi fl-Artikolu 3(4) tar-Regolament (UE) Nru 165/2014, kif emendat bir-Regolament (UE) 2020/1054, u mhux aktar tard minn erba’ snin wara d-dħul fis-seħħ tal-ispeċifikazzjonijiet tekniċi għall-vetturi mgħammra b’takografu intelliġenti kif imsemmi fl-Artikolu 3(4)a tar-Regolament (UE) Nru 165/2014, kif emendat bir-Regolament (UE) 2020/1054. Dawn l-iżviluppi fil-liġi tal-UE jeħtieġ li jkunu riflessi fid-diskussjonijiet fl-AETR.
 3.Sitwazzjoni attwali – Il-Progress tan-Negozjati
 3.1.L-implimentazzjoni tat-takografu intelliġenti mill-AETR
 Mill-2016 ma kienx possibbli li jsir progress fir-riforma tal-qafas istituzzjonali tal-Ftehim, b’mod partikolari l-emenda tal-Artikolu 14 li tippermetti l-adeżjoni tal-UE fil-Ftehim u l-emenda tar-regoli ta’ adozzjoni tal-ispeċifikazzjonijiet tat-takografu fl-Artikolu 22. Dawn l-aspetti s’issa ma kinux aċċettati mill-Partijiet Kontraenti tal-Ftehim mhux tal-UE.
 Madankollu, il-Partijiet Kontraenti kollha għall-Ftehim, inklużi l-Istati Membri, jaqblu dwar il-ħtieġa li jinkludu kemm jista’ jkun malajr l-ispeċifikazzjonijiet tekniċi tat-takografu intelliġenti fil-Ftehim għal żewġ raġunijiet. L-ewwel nett, il-Partijiet Kontraenti għall-AETR mhux tal-UE jenħtieġ li jikkonformaw mal-istess standards tal-ogħla livell tal-UE fir-rigward tal-kontroll tal-attività tas-sewwieqa, permezz tal-implimentazzjoni tal-verżjoni l-aktar avvanzata tat-takografu. F’dan il-kuntest, jenħtieġ li jiġi nnutat li l-vetturi rreġistrati fl-UE minn Ġunju 2019 ikunu mgħammra b’takografu intelliġenti u li l-verżjoni 2 tat-takografu intelliġenti se tiġi implimentata fi trakkijiet u xarabankijiet irreġistrati ġodda ta’ aktar minn 3,5 tunnellata sa mhux aktar tard minn Awwissu 2023 f’konformità mar-Regolament (UE) 2020/1054 bħala parti mill-Pakkett dwar il-Mobilità I. It-tieni nett, sakemm l-ispeċifikazzjonijiet tat-takografu intelliġenti jiġu inklużi fil-Ftehim, il-Partijiet Kontraenti għall-AETR mhux tal-UE jistgħu fil-prinċipju jipprojbixxu l-aċċess ta’ vetturi rreġistrati fl-UE u mgħammra b’takografu intelliġenti għat-territorji tagħhom.
 Mill-2018, id-diskussjonijiet fil-Grupp ta’ Esperti dwar l-AETR għalhekk iffukaw fuq l-inklużjoni tal-ispeċifikazzjonijiet tekniċi tat-takografu intelliġenti fil-Ftehim. Għalhekk, intlaħaq fehim komuni dwar l-ispeċifikazzjonijiet tat-takografu intelliġenti u l-forma li biha jenħtieġ li jiġu inklużi fil-Ftehim.
 B’riżultat ta’ dan il-fehim komuni, fit-8 ta’ April 2020, f’isem l-UE, il-Kroazja indirizzat lis-Segretarjat tan-NU/KEE, sottomissjoni formali għall-inklużjoni tal-ispeċifikazzjonijiet tekniċi tat-takografu intelliġenti fil-Ftehim. Din is-sottomissjoni formali hija bbażata fuq l-ispeċifikazzjonijiet tekniċi kif adottati mill-Kummissjoni fir-Regolament ta’ Implimentazzjoni (UE) 2016/799, soġġett għal numru limitat ta’ adattamenti għall-kuntest tal-AETR:
 –Sostituzzjoni tat-termini "Stati Membri" u "tagħmir ta’ reġistrazzjoni" minn "Partijiet Kontraenti" u "apparat ta’ kontroll", rispettivament;
 –Il-possibbiltà li tiġi limitata, skont il-liġijiet nazzjonali attwalment fis-seħħ, l-enerġija ta’ trażmissjoni tad-DSRC (komunikazzjonijiet dedikati fuq medda qasira) u d-data mxandra permezz tal-interfaċċja tal-ITS;
 –Sostituzzjoni tar-referenzi kollha għal-leġiżlazzjoni tal-UE b’referenzi internazzjonali li għandhom l-istess kontenut, bħar-Regolamenti tan-NU/KEE.
 Barra minn hekk, l-istandards EN imsemmija fl-ispeċifikazzjonijiet tat-takografu jenħtieġ li jiġu sostitwiti bl-istandards ISO fi żmien ħames snin wara d-data tad-dħul fis-seħħ tal-ispeċifikazzjonijiet tat-takografu intelliġenti fl-AETR.
 Ebda mill-modifiki msemmija hawn fuq ma hija se taffetwa l-interoperabbiltà tat-takografu intelliġenti u tal-komponenti tiegħu.
 3.2.Id-data tal-applikazzjoni tal-ispeċifikazzjonijiet tat-takografu intelliġenti
 Filwaqt li nkiseb progress sostanzjali fid-diskussjonijiet dwar is-sustanza tal-ispeċifikazzjonijiet tat-takografu intelliġenti, għadhom għaddejjin diskussjonijiet dwar id-data meta dawn l-ispeċifikazzjonijiet jenħtieġ li jsiru obbligatorji għall-Partijiet Kontraenti għall-AETR mhux tal-UE. Il-Federazzjoni Russa titlob perjodu tranżitorju ta’ erba’ snin li jibda mid-dħul fis-seħħ tal-emenda rilevanti għall-Ftehim, jiġifieri l-istess perjodu bħal dak għall-applikazzjoni tal-verżjonijiet preċedenti tat-takografu mill-Partijiet Kontraenti għall-AETR.
 Tali perjodu tranżitorju jtawwal iż-żmien b’mod konsiderevoli tal-implimentazzjoni tat-takografu intelliġenti mill-Partijiet Kontraenti għall-AETR mhux tal-UE. Jekk jintlaħaq ftehim dwar l-ispeċifikazzjonijiet tekniċi tat-takografu intelliġenti u dwar id-data tal-applikazzjoni tagħhom fil-laqgħa tal-SC.1 f’Ottubru 2021, meta wieħed jikkunsidra ż-żmien meħtieġ għas-segretarjat tal-Grupp ta’ Esperti biex iħejji l-fajl għall-adozzjoni tal-ispeċifikazzjonijiet u l-proċedura ta’ adozzjoni ta’ sitt xhur stabbilita fl-Artikolu 22 tal-Ftehim, huwa mistenni li l-ispeċifikazzjonijiet ma jiġux adottati u inklużi fil-Ftehim qabel Ġunju 2022. Jekk l-ispeċifikazzjonijiet isiru obbligatorji erba’ snin wara d-data tad-dħul fis-seħħ tal-emenda, il-Partijiet Kontraenti għall-AETR mhux tal-UE ikollhom jibdew jinstallaw it-takografu intelliġenti f’vetturi rreġistrati ġodda fit-territorju tagħhom mhux qabel Ġunju 2026, jiġifieri madwar 7 snin wara l-UE.
 4.Il-pożizzjoni li għandha tittieħed f’isem l-Unjoni
 L-inklużjoni tal-verżjoni 2 tat-takografu intelliġenti fil-Ftehim se tikkontribwixxi għal infurzar aħjar tar-regoli dwar il-ħinijiet tas-sewqan u tal-mistrieħ fiż-żona tal-AETR permezz ta’ pożizzjonijiet addizzjonali tal-vettura li tkun qed tiġi rreġistrata fit-takografu. Meta wieħed iqis li l-vetturi kollha rreġistrati fl-UE se jkollhom jiġu mgħammra bil-verżjoni 2 tat-takografu intelliġenti fl-2025
 7
 , l-inklużjoni tal-ispeċifikazzjonijiet tal-verżjoni 2 tat-takografu intelliġenti fil-Ftehim se tevita wkoll sitwazzjoni fejn vetturi mgħammra b’żewġ verżjonijiet differenti tat-takografu intelliġenti jkomplu jiċċirkolaw għal perjodu twil ta’ żmien fit-territorju tal-UE.
 Meta wieħed iqis li l-vetturi rreġistrati għall-ewwel darba fl-UE se jkollhom jiġu mgħammra bil-verżjoni 2 tat-takografu intelliġenti minn madwar nofs l-2023 ’il quddiem, l-UE tista’ taċċetta li l-verżjoni 2 tat-takografu intelliġenti tkun installata f’vetturi rreġistrati għall-ewwel darba fil-Partijiet Kontraenti għall-AETR mhux tal-UE, qabel it-tmiem tal-2025. Jista’ jingħata perjodu tranżitorju addizzjonali ta’ sentejn lill-Partijiet Kontraenti għall-AETR mhux tal-UE biex jinstallaw il-verżjoni 2 tat-takografu intelliġenti fil-vetturi kollha involuti fl-operazzjonijiet tat-trasport fit-territorju tal-UE, jiġifieri sa mhux aktar tard minn tmiem l-2027.
 Fil-laqgħa tal-Grupp ta’ Esperti dwar l-AETR ta’ Ottubru 2020, il-Kummissjoni ppreżentat il-funzjonalitajiet ewlenin tal-verżjoni 2 tat-takografu intelliġenti, kif ukoll l-emendi li huma mistennija li jsiru fl-ispeċifikazzjonijiet li ġew ippreżentati lis-segretarjat tan-NU/KEE f’isem l-Unjoni fit-8 ta’ April 2020 (speċifikazzjonijiet li jikkorrispondu għall-verżjoni 1 tat-takografu intelliġenti). Abbażi tal-att ta’ implimentazzjoni dwar l-ispeċifikazzjonijiet tekniċi tal-verżjoni 2 tat-takografu intelliġenti li għandu jiġi adottat mill-Kummissjoni fl-2021, l-UE se tippreżenta fi stadju aktar tard lill-AETR - probabbilment fil-laqgħa tal-Grupp ta’ Esperti dwar l-AETR ta’ Ottubru 2021 - appendiċi tekniku rivedut (Appendiċi 1C) bl-ispeċifikazzjonijiet tekniċi tal-verżjoni 2 tat-takografu intelliġenti li għandhom jiġu inklużi fil-Ftehim.
 Barra minn hekk, xi aspetti tal-pożizzjoni li għandha tittieħed f’isem l-UE stabbilita fid-Deċiżjoni (UE) 2016/1877 jeħtieġ li jiġu mmodifikati. Fejn għandu x’jaqsam l-Artikolu 22 tal-Ftehim, il-pożizzjoni tal-UE stabbilita fid-Deċiżjoni (UE) 2016/1877 tipprevedi proposta f’isem l-Unjoni għal emendi f’dak l-Artikolu biex, fost l-oħrajn, jipprovdu li l-emendi għandhom jiġu aċċettati jekk mhux aktar minn nofs l-amministrazzjonijiet kompetenti tal-Partijiet Kontraenti jinnotifikaw lis-Segretarju Ġenerali bl-oġġezzjoni tagħhom għall-emendi, filwaqt li l-AETR attwalment jistabbilixxi li terz tal-Partijiet Kontraenti jistgħu jopponu emenda. L-emenda ssuġġerita mill-UE kienet opposta bil-qawwa mill-Partijiet Kontraenti għall-AETR mhux tal-UE. Għalhekk, l-ebda bidla ma hija proposta aktar għall-proċedura attwali tal-Artikolu 22.
 Barra minn hekk, u wkoll b’rabta mal-pożizzjoni li għandha tittieħed f’isem l-UE stabbilita fid-Deċiżjoni (UE) 2016/1877, wara diskussjonijiet fil-Grupp ta’ Esperti dwar l-AETR, ma jidhirx aktar neċessarju li jitħassar l-Artikolu 22 bis tal-Ftehim li se jkompli japplika għall-verżjonijiet preċedenti tat-takografu.
 L-emenda tal-Artikolu 14 tal-Ftehim li tippermetti l-adeżjoni tal-UE fl-AETR, li kien is-suġġett tad-Deċiżjoni tal-Kunsill (UE) 2016/1877, mhijiex affettwata u għalhekk l-UE se tkompli titlob tali emenda.
 L-UE spjegat lill-Grupp ta’ Esperti dwar l-AETR f’Ottubru 2020 il-fehmiet preliminari tagħha dwar it-takografu intelliġenti u l-funzjonalitajiet addizzjonali ewlenin. L-UE ppreżentat ukoll il-fehmiet preliminari tagħha dwar id-dati ta’ implimentazzjoni tal-verżjoni 2 tat-takografu intelliġenti fil-Ftehim. L-UE kkonfermat li pożizzjoni formali tal-UE għandha tiġi ppreżentata lis-Segretarjat tan-NU/KEE bħala parti mid-diskussjoni li se sseħħ fil-Grupp ta’ Esperti dwar l-AETR fi Frar 2021.
 L-ewwel abbozz ta’ proposta għall-ispeċifikazzjonijiet tal-verżjoni 2 tat-takografu intelliġenti jista’ jiġi ppreżentat fil-laqgħa tal-Grupp ta’ Esperti dwar l-AETR fi Frar 2021.
 5.Sommarju tal-emendi proposti
 5.1Emenda għall-Artikolu 10 biex jirreferi għall-ispeċifikazzjonijiet tekniċi tat-takografu intelliġenti
 Minħabba li l-ispeċifikazzjonijiet tekniċi tal-verżjoni 2 tat-takografu intelliġenti se jiġu inklużi bħala Appendiċi 1C ġdid tal-Anness tal-Ftehim, l-Artikolu 10 jenħtieġ li jirreferi għal dawn l-ispeċifikazzjonijiet li għandhom jitqiesu bħala konformi mar-rekwiżiti tal-Ftehim mid-data tad-dħul fis-seħħ tal-emenda rilevanti għall-Ftehim.
 5.2Emenda tal-Artikolu 13 biex ikun hemm perjodu ta’ tranżizzjoni għall-implimentazzjoni tat-takografu intelliġenti
 L-Artikolu 13 jistabbilixxi perjodu ta’ tranżizzjoni ta’ erba’ snin qabel ma l-ispeċifikazzjonijiet tekniċi tat-takografu jsiru obbligatorji għall-Partijiet Kontraenti għall-AETR. Għall-verżjoni 2 tat-takografu intelliġenti, il-vetturi rreġistrati għall-ewwel darba jenħtieġ li jkunu mgħammra bit-takografu intelliġenti sa mhux aktar tard mill-31 ta’ Diċembru 2025. Il-vetturi użati fit-trasport internazzjonali jenħtieġ li jkunu mgħammra b’takografu intelliġenti sa mhux aktar tard mill-31 ta’ Diċembru 2027.
 5.3.Emenda tal-Artikolu 14 li tippermetti l-adeżjoni fl-AETR ta’ organizzazzjonijiet ta’ integrazzjoni reġjonali
 L-Artikolu 14 jillimita l-possibbiltà li Stati Membri li huma membri tan-NU/KEE jew Stati li huma ammessi fin-NU/KEE f’kapaċità konsultattiva, jissieħbu fl-AETR. Sabiex tkun tista’ sseħħ l-adeżjoni tal-UE, l-Artikolu 14 irid jiġi modifikat sabiex l-organizzazzjonijiet ta’ integrazzjoni reġjonali jkunu eliġibbli wkoll għall-adeżjoni fil-Ftehim.
 5.4Emenda tal-Artikolu 22 biex tiġi applikata l-proċedura stabbilita f’dak l-Artikolu għall-modifiki għall-ispeċifikazzjonijiet tekniċi dwar it-takografu intelliġenti
 Il-proċedura stabbilita fl-Artikolu 22 tal-Ftehim jenħtieġ li tiġi applikata wkoll għall-verżjoni 2 tat-takografu intelliġenti li se tiġi definita fl-Appendiċi 1C ġdid. L-Artikolu 22 bis jenħtieġ li jibqa’ mhux mibdul fil-Ftehim u se jibqa’ applikabbli għat-takografu diġitali.
 5.5L-inklużjoni tal-ispeċifikazzjonijiet tekniċi dwar it-takografu intelliġenti bħala Appendiċi 1C tal-AETR
 It-test sħiħ tal-ispeċifikazzjonijiet tekniċi tal-verżjoni 2 tat-takografu intelliġenti jenħtieġ li jkun inkluż fil-Ftehim bħala l-Appendiċi 1C tal-Anness tal-Ftehim. Il-proposta tal-UE għall-Appendiċi 1C se tkun disponibbli fl-2021. Din se tiġi żviluppata abbażi tal-ispeċifikazzjonijiet li kienu ppreżentati f’isem l-Unjoni fit-8 ta’ April 2020 (verżjoni 1 tat-takografu intelliġenti) u tal-ispeċifikazzjonijiet tal-UE li għandhom jiġu adottati mill-Kummissjoni fl-2021 abbażi tar-Regolament (UE) 2020/1054.
 5.6Modifika fiċ-ċertifikat ta’ approvazzjoni sabiex jiġu inklużi approvazzjonijiet għat-takografu intelliġenti u l-komponenti tiegħu
 Iċ-ċertifikat ta’ approvazzjoni f’Kapitolu III tal-Appendiċi 2 irid jiġi emendat sabiex jinkludi l-Appendiċi 1C, u b’hekk it-takografu intelliġenti, fl-ambitu taċ-ċertifikat.
 6.Bażi Ġuridika
 6.1Bażi ġuridika proċedurali
 6.1.1Prinċipji
 L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
 L-Artikolu 218(9) tat-TFUE japplika irrispettivament minn jekk l-Unjoni hijiex membru tas-sede jew parti għall-Ftehim
 8
 .
 Il-kunċett ta’ “atti li jkollhom effetti ġuridiċi” jinkludi atti li jkollhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
 9
 .
 6.1.2Applikazzjoni għall-każ preżenti
 Il-Grupp ta’ Ħidma dwar it-Trasport bit-Triq (SC.1) huwa korp imwaqqaf min-NU/KEE.
 L-att li l-Grupp ta’ Ħidma dwar it-Trasport bit-Triq huwa mitlub jaqbel dwaru qabel l-emendi jiġu ppreżentati lis-Segretarju Ġenerali tan-Nazzjonijiet Uniti għall-adozzjoni skont l-Artikolu 21 tal-Ftehim, jikkostitwixxi att b’effetti legali. L-att previst se jkun vinkolanti fl-isfond tal-ġurisdizzjoni internazzjonali f’konformità mal-Artikolu 14 tal-AETR.
 L-att previst la jissupplimenta u lanqas jemenda il-qafas istituzzjonali tal-Ftehim.
 Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.
 6.2Bażi ġuridika sostantiva
 6.2.1Prinċipji
 Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.
 6.2.2.Applikazzjoni għall-każ preżenti
 L-objettiv u l-kontenut ewlieni tal-att previst jirrigwardjaw il-politika tat-trasport.
 Għalhekk, il-bażi ġuridika sostantiva tad-deċiżjoni proposta hija l-Artikolu 91.
 6.3Konklużjoni
 Il-bażi ġuridika tad-Deċiżjoni proposta jenħtieġ li tkun l-Artikolu 91, flimkien mal-Artikolu 218(9) tat-TFUE.
 7.Il-pubblikazzjoni tal-att previst
 Ikun xieraq li, wara l-adozzjoni tagħhom, l-emendi għall-Ftehim jiġu ppubblikati f’Il-Ġurnal Uffiċjali tal-Unjoni Ewropea.
 2021/0013 (NLE)
 Proposta għal
 DEĊIŻJONI TAL-KUNSILL
 dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti
 IL-KUNSILL TAL-UNJONI EWROPEA,
 Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,
 Wara li kkunsidra l-proposta mill-Kummissjoni Ewropea,
 Billi:
 (1)Il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR)
 10
 daħal fis-seħħ fil-5 ta’ Jannar 1976. Dan ġie emendat l-aħħar fl-20 ta’ Settembru 2010.
 (2)Skont l-Artikolu 21 tal-AETR, proposti ta’ emendi għall-Ftehim jistgħu jiġu ppreżentati minn kwalunkwe Parti Kontraenti lis-Segretarju Ġenerali tan-Nazzjonijiet Uniti. Qabel ma jintbagħtu lis-Segretarju Ġenerali tan-Nazzjonijiet Uniti, il-proposti, l-ewwel jiġu diskussi fil-Grupp ta’ Ħidma dwar it-Trasport bit-Triq (‘SC.1’) tal-Kummissjoni Ekonomika għall-Ewropa tan-Nazzjonijiet Uniti (NU/KEE).
 (3)Huwa previst li l-Grupp ta’ Esperti dwar l-AETR, waqt il-25 sessjoni ppjanata tiegħu ta’ Frar 2021, u l-SC.1, waqt il-116-il sessjoni ppjanata tiegħu ta’ Ottubru 2021, se jiddiskutu l-emendi għall-AETR għall-adozzjoni tat-takografu intelliġenti.
 (4)L-Artikolu 22bis tal-AETR jipprevedi li bidliet għar-Regolament tal-Kunsill (KEE) Nru 3821/85
 11
 dwar it-takografu diġitali jsiru awtomatikament mill-Partijiet Kontraenti kollha għall-AETR mingħajr ebda konsultazzjoni jew vot formali. In-nuqqas ta’ parteċipazzjoni tal-Partijiet Kontraenti għall-AETR fil-proċess tal-iżvilupp u l-adozzjoni tal-ispeċifikazzjonijiet tekniċi dwar it-takografu diġitali kien kawża ewlenija ta’ diżappunt fost uħud minn dawk il-Partijiet Kontraenti. Il-Kummissjoni tirrikonoxxi fil-komunikazzjoni tagħha ‘Takografu Diġitali: Pjan direzzjonali għal attivitajiet futuri’
 12
 li dan il-mekkaniżmu jipperikola l-implimentazzjoni korretta u armonizzata tat-takografu diġitali minn Partijiet Kontraenti mhux tal-Unjoni. Huwa għalhekk fl-interess tal-Unjoni li l-proċess tat-teħid tad-deċiżjonijiet fir-rigward tat-takografi diġitali jiġi modifikat u li fil-Grupp ta’ Esperti tal-AETR tiġi proposta l-applikazzjoni tal-proċedura stabbilita fl-Artikolu 22(1), (2) u (3), għall-inklużjoni tal-ispeċifikazzjonijiet tekniċi tat-takografu intelliġenti fl-AETR. L-Artikolu 22bis jenħtieġ li jibqa’ fis-seħħ għal emendi futuri possibbli għall-verżjonijiet preċedenti tat-takografu.
 (5)L-Artikolu 10 tal-AETR jipprevedi li takografu li l-kostruzzjoni, l-installazzjoni, l-użu u l-ittestjar tiegħu jitwettqu skont ir-Regolament (KEE) Nru 3821/85 jitqies bħala konformi mar-rekwiżiti tal-AETR. L-Artikolu 10 jenħtieġ li jiġi emendat sabiex jinkludi referenza għall-ispeċifikazzjonijiet tekniċi tat-takografu intelliġenti, li jenħtieġ li jitqies bħala li jikkonforma mar-rekwiżiti tal-AETR mid-data tad-dħul fis-seħħ tal-Appendiċi 1C tal-Anness tal-AETR.
 (6)Id-data preċiża għall-implimentazzjoni tat-takografu intelliġenti fl-AETR jenħtieġ li tkun stabbilita fl-Artikolu 13 tal-AETR dwar dispożizzjonijiet tranżitorji.
 (7)L-Artikolu 14 tal-AETR ma jippermettix l-adeżjoni ta’ korpi oħra għajr l-Istati Membri tan-NU/KEE u l-Istati ammessi fin-NU/KEE f’kapaċità konsultattiva. Għal din ir-raġuni, sabiex tkun tista’ ssir adeżjoni tal-Unjoni fl-AETR, l-Artikolu 14 jenħtieġ li jiġi emendat biex jipprovdi għall-adeżjoni ta’ organizzazzjonijiet ta’ integrazzjoni reġjonali fl-AETR.
 (8)Hemm diversi argumenti għall-adeżjoni tal-Unjoni fl-AETR. L-ewwel nett, l-Unjoni għandha kompetenza esklussiva fil-qasam tax-xogħol tal-ekwipaġġi tal-vetturi involuti fit-trasport internazzjonali bit-triq, kif ikkonfermat fil-Każ 22/70. It-tieni nett, tali adeżjoni tiggarantixxi r-rappreżentanza effettiva tal-interessi tal-Unjoni fl-AETR. Fl-aħħar nett, l-ispeċifiċitajiet tal-AETR u tal-proċess tat-teħid tad-deċiżjonijiet propost jiġġustifikaw għaliex l-Unjoni jenħtieġ li tkun Parti Kontraenti.
 (9)L-ispeċifikazzjonijiet tekniċi tat-takografu intelliġenti li għandhom jiġu inklużi fl-AETR bħala Appendiċi 1C tal-Anness tiegħu jenħtieġ li jiġu żviluppati abbażi tal-ispeċifikazzjonijiet ippreżentati lill-Grupp ta’ Esperti dwar l-AETR f’isem l-Unjoni fit-8 ta’ April 2020 u abbażi tal-ispeċifikazzjonijiet li għandhom jiġu adottati mill-Kummissjoni fl-2021 skont ir-Regolament (UE) 2020/1054 tal-Parlament Ewropew u tal-Kunsill
 13
 .
 (10)Iċ-ċertifikat ta’ approvazzjoni għat-takografi diġitali fl-Appendiċi 2, il-Kapitolu III, tal-Anness tal-AETR jenħtieġ li jiġi emendat sabiex ikun jista’ jintuża wkoll għall-approvazzjoni tat-takografi intelliġenti u l-komponenti tiegħu.
 (11)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Grupp ta’ Esperti dwar l-AETR u fil-Grupp ta’ Ħidma dwar it-Trasport bit-Triq sabiex tinkiseb armonizzazzjoni pan-Ewropea fil-qasam tal-apparat ta’ reġistrazzjoni fit-trasport bit-triq (takografi).
 (12)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Grupp ta’ Esperti dwar l-AETR u tal-Grupp ta’ Ħidma dwar it-Trasport bit-Triq tan-NU/KEE, li jaġixxu b’mod konġunt,
 ADOTTA DIN ID-DEĊIŻJONI:
 Artikolu 1
 Il-pożizzjoni li għandha tittieħed f’isem l-Unjoni fil-25 sessjoni tal-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-116-il sessjoni tal-Grupp ta’ Ħidma dwar it-Trasport bit-Triq NU/KEE għandha tkun skont l-emendi proposti għall-AETR kif stabbilit fl-Anness ta’ din id-Deċiżjoni.
 Jista’ jintlaħaq qbil fuq bidliet formali u minuri fil-pożizzjoni msemmija fl-ewwel paragrafu mingħajr il-ħtieġa li dik il-pożizzjoni tiġi emendata.
 Artikolu 2
 1.Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Grupp ta’ Esperti għall-AETR u tal-Grupp ta’ Ħidma dwar it-Trasport bit-Triq tan-NU/KEE, li jaġixxu b’mod konġunt.
 2.L-Istati Membri għandhom jikkomunikaw l-emendi proposti lill-Grupp ta’ Esperti dwar l-AETR.
 Artikolu 3
 Din id-Deċiżjoni hija indirizzata lill-Istati Membri.
 Magħmul fi Brussell,
 Għall-Kunsill
 Il-President
 (1)
 Ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 15.7.2020, p. 1).
 (2)
 Id-Deċiżjoni tal-Kunsill (UE) 2016/1877 tas-17 ta’ Ottubru 2016 dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR), u fil-Grupp ta’ Ħidma dwar it-Trasport bit-Triq, tal-Kummissjoni Ekonomika għall-Ewropa tan-Nazzjonijiet Uniti (ĠU L 288, 22.10.2016, p. 49).
 (3)
 Ir-Regolament (UE) Nru 165/2014 tal-Parlament Ewropew u tal-Kunsill tal-4 ta’ Frar 2014 dwar takografi fit-trasport bit-triq, li jħassar ir-Regolament tal-Kunsill (KEE) Nru 3821/85 dwar apparat ta’ reġistrazzjoni għat-trasport bit-triq u li jemenda r-Regolament (KE) Nru 561/2006 tal-Parlament Ewropew u tal-Kunsill dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq (ĠU L 60, 28.2.2014, p. 1).
 (4)
 Ir-Regolament ta’ Implimentazzjoni tal-Kummissjoni (UE) 2016/799 tat-18 ta’ Marzu 2016 li jimplimenta r-Regolament (UE) Nru 165/2014 tal-Parlament Ewropew u tal-Kunsill li jistabbilixxi r-rekwiżiti għall-kostruzzjoni, l-ittestjar, l-istallazzjoni, l-operazzjoni u t-tiswija ta’ takografi u l-komponenti tagħhom (ĠU L 139, 26.5.2016, p. 1).
 (5)
 Id-Deċiżjoni tal-Kunsill (UE) 2018/1926 tat-19 ta’ Novembru 2018 dwar il-pożizzjoni li għandha tittieħed, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-ħidma ta’ ekwipaġġi ta’ vetturi involuti fit-trasport internazzjonali bit-triq tal-Kummissjoni Ekonomika għall-Ewropa tan-Nazzjonijiet Uniti (ĠU L 313, 10.12.2018, p. 13).
 (6)
 Ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 31.7.2020, p. 1).
 (7)
 Ara l-Artikolu 3(4) u (4)(a) tar-Regolament (UE) Nru 165/2014, kif emendati bir-Regolament (UE) 2020/1054.
 (8)
 Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.
 (9)
 Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, paragrafu 61 sa 64.
 (10)
 ĠU L 95, 8.4.1978, p. 1.
 (11)
 Ir-Regolament tal-Kunsill (KEE) Nru 3821/85 tal-20 ta’ Diċembru 1985 dwar apparat ta’ reġistrazzjoni għat-trasport bit-triq (ĠU L 370, 31.12.1985, p. 8).
 (12)
 COM(2011) 454 final.
 (13)
 Ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 31.7.2020, p. 1).
 ---documentbreak---
 IL-KUMMISSJONI EWROPEA
 Brussell, 25.1.2021
 COM(2021) 26 final
 ANNESS
 tal-proposta għal Deċiżjoni tal-Kunsill dwar il-pożizzjoni li għandha tiġi adottata, f’isem l-Unjoni Ewropea, fil-Grupp ta’ Esperti dwar il-Ftehim Ewropew dwar il-Ħidma ta’ Ekwipaġġi ta’ Vetturi involuti fit-Trasport Internazzjonali bit-Triq (AETR) u fil-Grupp ta’ Ħidma dwar it-Trasport bit-Triq tal-Kummissjoni Ekonomika għall-Ewropa tan-Nazzjonijiet Uniti
 ANNESS
 L-AETR huwa emendat kif ġej:
 (1)fl-Artikolu 1, jiżdied il-punt (x) li ġej:
 (x)
 “Organizzazzjoni ta’ integrazzjoni reġjonali” tfisser kwalunkwe organizzazzjoni li hija magħmula minn Stati sovrani ta’ reġjun partikolari, li għandha l-kompetenza fir-rigward ta’ ċerti kwistjonijiet irregolati minn dan il-Ftehim u li ġiet awtorizzata kif xieraq biex tiffirma u tirratifika, taċċetta, tapprova jew taderixxi għal dan il-Ftehim.
 (2)fl-Artikolu 10, jiżdied il-paragrafu 4 li ġej:
 “4
 Mid-data tad-dħul fis-seħħ tal-Appendiċi 1C tal-Anness ta’ dan il-Ftehim, il-vetturi b’apparat ta’ kontroll konformi mar-Regolament ta’ Implimentazzjoni tal-Kummissjoni (UE) 2016/799
 1
 u l-atti emendatorji tiegħu jew mal-Appendiċi 1C tal-Anness ta’ dan il-Ftehim fir-rigward tal-kostruzzjoni, l-installazzjoni, l-użu u l-ittestjar għandhom jitqiesu bħala konformi mar-rekwiżiti ta’ dan il-Ftehim”.
 (3)fl-Artikolu 13(2), jiżdied il-punt (c) li ġej:
 “(c)
 l-Appendiċi 1C għandu jsir obbligatorju għall-pajjiżi li huma Partijiet Kontraenti għal dan il-Ftehim sa mhux aktar tard mill-31 ta’ Diċembru 2025. B’konsegwenza ta’ dan, il-vetturi kollha koperti minn dan il-Ftehim, li jiddaħħlu fis-servizz għall-ewwel darba mill-1 ta’ Jannar 2026, għandhom ikunu mgħammra b’apparat ta’ kontroll diġitali konformi ma’ dawk ir-rekwiżiti l-ġodda. Mid-data tad-dħul fis-seħħ tal-emendi rilevanti għal dan il-Ftehim, il-Partijiet Kontraenti, li jkun għadhom ma implimentawx dawn l-emendi fil-pajjiżi tagħhom, għandhom jaċċettaw u jikkontrollaw fit-territorju tagħhom vetturi rreġistrati f’Parti Kontraenti oħra għal dan il-Ftehim, li diġà huma mgħammra b’apparat ta’ kontroll diġitali bħal dan.
 Mill-1 ta’ Jannar 2028 il-vetturi kollha użati fit-trasport internazzjonali għandhom ikunu mgħammra b’apparat ta’ kontroll diġitali konformi mal-Appendiċi 1C.
 Il-Partijiet Kontraenti għandhom jieħdu l-passi meħtieġa biex ikunu jistgħu joħorġu l-kards tas-sewwieqa msemmija fl-Appendiċi 1C sa mhux aktar tard mill-1 ta’ Ottubru 2025.”;
 (4)L-Artikolu 14 huwa emendat kif ġej:
 (a)jiddaħħal il-paragrafu 1a li ġej:
 “1a.
 Dan il-Ftehim għandu jkun miftuħ ukoll biex jiġi ffirmat minn organizzazzjonijiet ta’ integrazzjoni reġjonali.
 Għall-finijiet tal-emendar tal-Appendiċijiet 1, 1B, 1C, 2 u 3, ir-rappreżentant ta’ organizzazzjoni ta’ integrazzjoni reġjonali li tkun Parti Kontraenti għall-Ftehim jagħti l-voti tal-Istati Membri li jiffurmaw dik l-organizzazzjoni mingħajr il-bżonn tal-preżenza tagħhom meta jittieħed il-vot.”;
 (b)il-paragrafu 5 huwa sostitwit b’dan li ġej:
 “5.
 Fir-rigward ta’ kull Stat jew organizzazzjoni ta’ integrazzjoni reġjonali li tirratifika dan il-Ftehim, jew li tissieħeb fih, wara d-depożitu tat-tmien strument ta’ ratifika jew ta’ adeżjoni kif imsemmi fil-paragrafu 4 ta’ dan l-Artikolu, il-Ftehim għandu jidħol fis-seħħ mija u tmenin jum wara d-depożitu, min-naħa ta’ dak l-Istat jew ta’ dik l-organizzazzjoni ta’ integrazzjoni reġjonali, tal-istrument ta’ ratifika jew ta’ adeżjoni tagħha.”;
 (5)L-Artikolu 22 huwa emendat kif ġej:
 (a)il-paragrafi 1 u 2 huma sostitwiti b’dan li ġej:
 “1.
 L-Appendiċijiet 1, 1C u 2 tal-anness ta’ dan il-Ftehim jistgħu jiġu emendati bil-proċedura speċifikata f’dan l-Artikolu.
 “2.
 Fuq talba ta’ Parti Kontraenti, kull emenda proposta għall-Appendiċijiet 1, 1C jew 2 tal-Anness ta’ dan il-Ftehim għandha titqies mill-Grupp Prinċipali ta’ Ħidma dwar it-Trasport bit-Triq tal-Kummissjoni Ekonomika għall-Ewropa.”;
 (b)jiżdied il-paragrafu 6 li ġej:
 “6.
 Jekk proposta biex jiġi emendat l-Appendiċi 1C tal-Anness ta’ dan il-Ftehim teħtieġ l-emendar ta’ dispożizzjonijiet oħra tal-Ftehim, l-emendi għall-Appendiċi 1C ma jistgħux jidħlu fis-seħħ qabel id-data tad-dħul fis-seħħ tal-emendi għal dawk id-dispożizzjonijiet l-oħra skont l-Artikolu 21. Jekk, f’każ bħal dan, l-emendi għall-Appendiċi 1C jiġu ppreżentati fl-istess ħin mal-emendi għal dispożizzjonijiet oħra tal-Ftehim, id-data tad-dħul fis-seħħ tagħhom għandha tkun id-data li tirriżulta mill-applikazzjoni tal-proċedura deskritta fl-Artikolu 21.”;
 (6)jiddaħħal Appendiċi 1C ġdid, ibbażat fuq l-ispeċifikazzjonijiet tekniċi li għandhom jiġu adottati mill-Kummissjoni skont ir-Regolament (UE) 2020/1054
 2
 tal-Parlament Ewropew u tal-Kunsill, kif adattat għall-kuntest tal-AETR;
 (7)fl-Appendiċi 2, Kapitolu III, “Ċertifikat ta’ approvazzjoni għall-prodotti skont l-Appendiċi 1B” huwa sostitwit b’dan li ġej:
 “III. Ċertifikat ta’ approvazzjoni għall-prodotti skont l-Appendiċi 1B/1C (1)
 Ladarba l-Parti Kontraenti tkun effettwat approvazzjoni, din għandha toħroġ ċertifikat ta’ approvazzjoni għall-applikant, imfassal skont il-mudell ta’ hawn taħt. Il-Partijiet Kontraenti għandhom jużaw kopji ta’ dan id-dokument sabiex jikkomunikaw każijiet ta’ approvazzjonijiet mogħtija jew ta’ irtirar lil Partijiet Kontraenti oħra.
 Ċertifikat ta’ approvazzjoni għall-prodotti skont l-Appendiċi 1B/1C (1)
 Isem tal-amministrazzjoni kompetenti
 Komunikazzjoni dwar (2):
 Approvazzjoni
 Irtirar ta’ approvazzjoni
 Ta’ mudell ta’ apparat ta’ kontroll
 Ta’ komponent ta’ apparat ta’ kontroll (3)
 Ta’ kard tas-sewwieq
 Ta’ kard tal-workshop
 Ta’ kard tal-kumpanija
 Ta’ kard ta’ spettur
 Nru tal-approvazzjoni....................................
 (1)Marka ta’ manifattura jew marka kummerċjali
 (2)Isem il-mudell
 (3)Isem il-manifattur
 (4)Indirizz tal-manifattur
 (5)Imressaq għall-approvazzjoni fi.............................................
 (6)Il-laboratorju jew laboratorji tal-ittestjar
 (7)Data u Nru ta’ rapporti...............................................
 (8)Data tal-approvazzjoni
 (9)Data tal-irtirar tal-approvazzjoni
 (10)Mudell(i) tal-komponent(i) tal-apparat ta’ kontroll
 li miegħu/magħhom il-komponent hu maħsub biex jintuża...........................................
 (11)Post
 .
 (12)Data......................................................................
 (13)Dokumenti ta’deskrizzjoni annessi.....................................
 (14)Rimarki (inkluż it-tqegħid ta’ siġilli, jekk ikun meħtieġ)............
 ...................................................................................
 ...................................................................................
 .............................
 (Firma)
 (1) Speċifika l-Appendiċi 1B jew 1C
 (2) Immarka l-kaxex rilevanti
 (3) Speċifika l-komponent ikkonċernat fil-komunikazzjoni
 (1)
 Ir-Regolament ta’ Implimentazzjoni tal-Kummissjoni (UE) 2016/799 tat-18 ta’ Marzu 2016 li jimplimenta r-Regolament (UE) Nru 165/2014 tal-Parlament Ewropew u tal-Kunsill li jistabbilixxi r-rekwiżiti għall-kostruzzjoni, l-ittestjar, l-istallazzjoni, l-operazzjoni u t-tiswija ta’ takografi u l-komponenti tagħhom (ĠU L 139, 26.5.2016, p. 1).
 (2)
 Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU L 249, 31.7.2020, p. 1).


type: wikipedia

text:
Pepparholm (danska Peberholm) är en dansk konstgjord ö i Öresund, som skapades i samband med byggandet av Öresundsförbindelsen. Ön är ritad av bro- och landskapsarkitekt Inger Berglund, Falun. Den ligger strax söder om den naturliga ön Saltholm.
 Vägar och järnvägar
 Vid Pepparholm börjar tunneln till Köpenhamn och bron till Sverige och Malmö. En järnväg (Öresundsbanan) och en motorväg (E20) går parallellt på ön. Gränsen mellan ländernas signal- och trafikledningssystem för järnvägen ligger på ön. Det finns en driftplats här som kallas Peberholm även i Sverige som dock fjärrstyrs och inte är bemannad lokalt. Inga tåg stannar för passagerare att stiga på eller av. Motorvägen har en avfart, som dock inte får användas utan tillstånd, så de flesta måste passera ön utan att stanna. Avfarten användes som kontrollstation då gränsen stängdes för turistresor till Danmark under Coronavirusutbrottet 2020.
 Historia
 Ursprungligen skulle Öresundsförbindelsen byggas längs med Saltholm, vilket skulle kräva att bron antingen byggdes rakt över Saltholm eller att ön expanderades. Dessa planer lades dock av miljömässiga skäl ned. Danska och svenska politiker kom istället överens om att bygga en artificiell ö söder om Saltholm. Vattnets fria flöde var ett viktigt argument i debatten hos dem som var emot brobygget. Saltvatten är tyngre än sötvatten och flödar bäst på djupa ställen, därför grävde man Öresund djupare för att förbättra flödet och materialet användes till uppförandet av Pepparholm. Platsen för Pepparholm valdes eftersom området var mycket grunt och inte påverkade vattnets flöde. Ön fick sitt namn – som valdes för att passa ihop med Saltholm – efter en tävling i den danska tidningen Politiken.
 Natur
 Pepparholm skyddas av detaljerad lagstiftning. Förutom passerande järnvägs- och biltrafik får endast biologer och Öresundsförbindelsens personal besöka ön. På ön finns även en helikopterplatta som är avsedd att användas vid räddningsarbete vid en eventuell olycka på Öresundsförbindelsen.
 Ön ses som ett biologiskt experiment. Forskare förväntade sig att naturen på egen hand skulle få ön att blomstra, helt utan mänsklig interaktion, vilket också blivit fallet. Pepparholms jord har tagits från botten av Öresund, men det finns inga belägg för att det påverkat växt- och djurlivet på ön. Flera relativt ovanliga växter har noterats på Pepparholm, men samtliga påträffade arter är ändå normalt förekommande i Danmark och Skåne. År 2007 hittades till exempel äkta pimpinell, krypvide och strimsporre. Frön sprids till ön med vind, besökare och fåglar. Ön är en populär häckningsplats för några sällsynta och skyddade fågelarter som småtärnor och skärfläckor. Kolonin breder ut sig över ett större område på den sydöstliga delen av ön.
 År 2007 hittades även strandiris (sibirisk iris). Lunds botaniska förening hade samma år inventerat 454 växtarter och Zoologiska museet i Köpenhamn hade hittat fler än 200 skalbaggar och drygt 300 fjärilar. År 2010 noterades förekomst av det första landdäggdjuret – fälthare, som hade tagit sig över på isen det året när det var extra kallt. Samma år hittades hägg och orkidén ängsnyckel. Den sistnämnda trivs på stenig mark. Totalt hade år 2010 konstaterats förekomst av drygt 490 växtsorter. Av fågelarter som hittat till Pepparholm nämns brun kärrhök och gråhäger. På en av Öresundsbrons pelare har det dessutom häckat pilgrimsfalk. Under vintern 2011/2012 har även havsörn siktats. 2016 häckade svarthuvad mås, på Pepparholm, en fågel som är ovanlig i både Sverige och Danmark. Även större strandpipare häckade där 2016. 2015 noterades att vita kaniner fanns på ön. Biologer tror att de hamnat där genom att någon släppt ut dem från en bil, vilket är en av få gånger naturen på Pepparholm påverkats av människor. Även en sällsynt spindelart har påträffats på Pepparholm, luffarspindel (Tegenaria agrestis). Det finns också jordgubbar, svarta vinbär, smultron och körsbär.
 Noter
 Externa länkar
 Skrattmåsen trivs på Pepparholm
 Danska öar i Östersjön
 Tårnby kommun
 Öar i Öresund
 Konstgjorda öar
 Öar i Region Hovedstaden
 Öresundsförbindelsen


type: other

text:
Omzetting gezamenlijk gezag naar eenhoofdig gezag | Lamers Tielemans Advocaten
 Een man en vrouw hebben na hun scheiding het gezamenlijk gezag over hun minderjarige kind behouden. De vrouw heeft verzocht tot beëindiging van dit gezamenlijk gezag, maar dit werd door de Rechtbank Limburg niet toegewezen. De vrouw is hiertegen in beroep gegaan bij het Gerechtshof ’s-Hertogenbosch die de beschikking van de rechtbank heeft vernietigd en het verzoek van de vrouw heeft toegewezen. Wat gaf voor het Gerechtshof de doorslag om het verzoek wel toe te wijzen zodat de vrouw het eenhoofdig gezag over haar kind kreeg? Het is immers uitzonderlijk dat een dergelijk verzoek gegrond wordt verklaard, omdat er aan strenge vereisten moet zijn voldaan. Het Gerechtshof heeft artikel 1:253n jo. artikel 1:251a lid 1 BW toegepast om te bepalen of het gezamenlijk gezag van de ouders kon worden beëindigd en de moeder het eenhoofdig gezag kon krijgen. Artikel 1:253n BW geeft aan dat voor het beëindigen van het gezamenlijk gezag, vereist is dat er gewijzigde omstandigheden zijn of dat er van onjuiste of onvolledige gegevens werd uitgegaan bij het nemen van de beslissing. Volgens het Gerechtshof is daarvan sprake, nu de vader sinds kort vastzit in Denemarken, het nog niet duidelijk is wanneer hij vrijkomt en of hij na zijn vrijlating naar Nederland komt.
 Vervolgens is het op grond van artikel 1:251a lid 1 BW van belang dat voor het omzetten van gezamenlijk gezag naar eenhoofdig gezag, voldaan is aan zowel het klemcriterium als het noodzakelijkheidscriterium. Het klemcriterium houdt in dat het kind klem komt te zitten tussen de ouders zolang het gezag niet wordt gewijzigd en dat daarin niet binnen afzienbare tijd verandering in komt. Het noodzakelijkheidscriterium houdt in dat het anderszins noodzakelijk is in het belang van het kind dat het gezag wordt gewijzigd. Het is niet de eerste keer dat de vader in de gevangenis zit. Hij is al eerder een aantal keer opgepakt voor druggerelateerde zaken. De vader vormt dus geen stabiele factor in het leven van het kind. Daarnaast kan de moeder erg moeilijk contact krijgen met de vader nu deze gedetineerd is. Hierdoor is het voor de moeder lastig om zaken rondom het kind te regelen, omdat er steeds toestemming van de vader nodig is. Dit is voor de moeder een hindernis, aangezien zij ook kort bij de grens van zowel België als Duitsland woont. BIj het doen van bijvoorbeeld boodschappen in België of Duitsland begaat zij altijd een overtreding door het kind mee te nemen naar het buitenland zonder toestemming van de vader. Het omzetten naar eenhoofdig gezag maakt het voor de moeder makkelijker om van alles te regelen, wat de situatie van het kind ten goede komt. Uit het bovenstaande constateert het gerechtshof dat aan zowel het klemcriterium als aan het noodzakelijkheidscriterium is voldaan.
 Naast het feit dat aan deze criteria is voldaan, zijn er ook een nog een aantal andere feiten die voor het gerechtshof de doorslag geven om het gezamenlijk gezag van de ouders te beëindigen en de moeder te belasten met het eenhoofdig gezag. De moeder en vader hebben namelijk in het ouderschapsplan vastgelegd dat de moeder het eenhoofdig gezag mag krijgen en dat de vader tijdens de zitting bij de Rechtbank heeft verklaard dat hij akkoord is met het verzoek van de moeder. De moeder heeft ook op de zitting bij het gerechtshof aangegeven dat zij nooit het contact tussen de vader en het kind in de weg heeft gestaan en dit in de toekomst ook niet zal gaan doen.
 Heeft u vragen over het wijzigen van ouderlijk gezag of heeft u andere vragen? Neemt u dan vrijblijvend contact op met Lamers Tielemans Advocaten in Eindhoven voor meer informatie. Wij helpen u graag.